Na temelju članka 13. Zakona o udrugama („Narodne novine“ broj 74/14, 20/17, 98/19), na redovnoj sjednici održanoj 30. prosinca 2021. godine, Skupština Udruge za promicanje osobnih i ekonomskih sloboda "Liberal.hr" donijela je

STATUT
Udruge za promicanje osobnih i ekonomskih sloboda "Liberal.hr"
I
OSNOVNE ODREDBE
Članak 1.
Statut je temeljni opći akt udruge koji donosi skupština udruge. Ostali opći akti, ako ih udruga donosi, moraju biti u skladu sa statutom. Statut sadrži odredbe o nazivu i sjedištu, zastupanju, izgledu pečata udruge, područjima djelovanja sukladno ciljevima,  djelatnostima kojima se ostvaruju ciljevi i gospodarskim djelatnostima udruge, načinu osiguranja javnosti djelovanja udruge, uvjetima i načinu učlanjivanja i prestanku članstva, pravima, obvezama i odgovornosti te stegovnoj odgovornosti članova i načinu vođenja popisa članova, tijelima udruge, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja skupštine u slučaju isteka mandata, izboru i opozivu likvidatora udruge, prestanku postojanja udruge, imovini, načinu stjecanja i raspolaganja imovinom, postupku s imovinom u slučaju prestanka udruge, načinu rješavanja sporova i sukoba interesa unutar udruge.
Članak 2.
Puni naziv udruge glasi: Udruga za promicanje osobnih i ekonomskih sloboda "Liberal.hr"
Skraćeni naziv udruge je: Udruga "Liberal.hr"
Engleski naziv udruge je: Liberal.hr - Croatian Non-Profit Association for Liberty 
Sjedište udruge je: Požega. Odluku o adresi sjedišta donosi Skupština.
Udruga djeluje na području Republike Hrvatske.
Članak 3.
Udruga ima svojstvo neprofitne pravne osobe bez namjere stjecanja dobiti za svoje članove ili treće osobe. Udruga se upisuje u Registar udruga RH pri Upravnom odjelu za opću upravu i imovinsko-pravne poslove Požeško-slavonske županije.
Članak 4.
Udrugu zastupa Predsjednik.
II
CILJEVI, DJELATNOSTI I GOSPODARSKE DJELATNOSTI UDRUGE
Udruga djeluje sukladno ciljevima na području podizanja svijesti o ljudskih pravima (sloboda govora, kretanja, udruživanja, poduzetništva, trgovine itd.) te promicanja osobnih i ekonomskih sloboda u Republici Hrvatskoj.
Članak 5.
Udruga ima za ciljeve promicanje osobnih i ekonomskih sloboda građana te podizanje svijesti o ljudskim pravima - pravo na rad, izbor, slobodu govora, slobodu kretanja, slobodu udruživanja, slobodu poduzetništva i trgovanja. Također, cilj udruge je promicanje ravnopravnosti svih građana RH, bez obzira na društveni ili ekonomski status, etničko porijeklo, vjersku pripadnost, rasu, seksualnu orijentaciju, dob ili spol. Udruga ima za cilj i poticanje kritičkog razmišljanja te pluralizma u medijima.
Sukladno ciljevima, Udruga djeluje na području demokratske političke kulture, zaštite ljudskih prava, zaštite okoliša i međunarodne suradnje.
Članak 6.
Djelatnosti Udruge su:
- izdavanje knjiga, brošura, časopisa, internetskih portala i drugih multimedijalnih sadržaja kojima se potiče svijest o ljudskim i građanskim pravima i slobodama te zagovaraju politike obrane ili širenja prava i sloboda; kojima se potiče ravnopravnost građana sukladno ciljevima Udruge i ukazuje na razne oblike diskriminacije u društvu - sukladno postojećim zakonima i propisima
- poticanje kritičkog razmišljanja u medijima te medijskog pluralizma
- organiziranje predavanja, tribina za javnost i seminara na temu ravnopravnosti i ljudskih prava i sloboda, sukladno postojećim propisima
- pokretanje peticija sukladno ciljevima Udruge
- promidžba ljudskih prava i sloboda te ravnopravnosti na društvenim mrežama (kroz stranice i grupe)
- javno zagovaranje za učinkovito provođenje politike stvaranja prihvatljivih uvjeta za što slobodnije poduzetničke aktivnosti u RH
- podizanje svijesti o zaštiti okoliša i očuvanju prirode kao bitnog resursa u razvoju RH
- suradnja sa drugim istovrsnim udrugama i organizacijama u zemlji i inozemstvu, te svim organizacijama koje podupiru rad Udruge
- ostale djelatnosti kojima se ostvaruju ciljevi Udruge sukladno Statutu i Zakonu
Članak 7.
Gospodarske djelatnosti udruge su:

- usluga izrade oglasa i prodaje oglasnog prostora na web stranicama portala i tiskanim izdanjima čiji je Udruga nakladnik - u skladu sa Zakonom i ako oglasi nisu suprotstavljeni ciljevima Udruge,
- izdavanja knjiga u tiskanom, elektroničkom (CD, elektronička prikazivanja itd.) ili audioobliku i na internetu,
- usluga pisanja novinarskih članaka za druge nakladnike,
- PR, oglašavanje i promidžba na društvenim mrežama,
- prodaja promidžbenog materijala (majice, kape, bedževi, šalice s natpisima, zidni ukrasi u skladu s ciljevima Udruge),
- prodaja na malo preko interneta,
- izdavanje novina, časopisa i periodičnih publikacija u tiskanom izdanju i na internetu,
- ispitivanje javnog mnijenja o političkim, ekonomskim i društvenim pitanjima te statistička analiza rezultata ispitivanja,
- istraživanje tržišnog potencijala, prihvaćanja i prepoznatljivosti proizvoda i usluga te kupovnih navika potrošača radi unapređenja prodaje te razvoja novih proizvoda i usluga, uključujući statističke analize rezultata istraživanja.
Članak 8.
Rad Udruge je javan. Javnost rada Udruge ostvaruje se putem sredstava javnog priopćavanja i službene web stranice Udruge. Članovi se o radu Udruge izvješćuju elektroničkim medijima (e-mail), pisanim materijalima te putem sjednica Skupštine.
Predstavnici sredstava javnog priopćavanja mogu prisustvovati sjednicama tijela upravljanja Udruge i izvještavati javnost o radu tih tijela i Udruge.
Radi što potpunijeg ostvarivanja javnosti rada, Udruga može izdavati svoje glasilo u skladu sa Zakonom. Odluku o izdavanju glasila donosi Skupština.
Udruga po potrebi izdaje i druga sredstva javnog informiranja (periodične publikacije, biltene, plakate i sl.) sukladno Zakonu.
Javnost se iznimno može isključiti ako se radi o poslovnoj tajni i u slučajevima određenim ovim Statutom ili općima aktima Udruge.
III
ČLANSTVO U UDRUZI
Članak 9.
Članom Udruge može postati svaka fizička i pravna osoba sukladno Zakonu i Statutu. Pravne osobe članstvo u Udruzi ostvaruju putem ovlaštenog predstavnika.
Članak 10.
Članstvo u Udruzi može biti:
a) aktivno
b) podupiruće
c) počasno
Članak 11.
Aktivnim članom Udruge može postati svaka poslovno sposobna punoljetna fizička osoba ili pravna osoba koja usmenom ili pismenom izjavom iskaže interes da aktivno sudjeluje u radu Udruge, navede razloge zašto želi postati član i kako može pridonijeti radu Udruge i potpiše pristupnicu kojom prihvaća Statut i opće akte Udruge.
Fizička osoba ili pravna osoba koja želi postati aktivnim članom Udruge podnosi zahtjev Predsjedniku koji donosi odluku o prijemu u članstvo. Članom udruge postaje se odlukom Predsjednika o prijemu u članstvo i uplatom godišnje članarine.
Aktivni član potpisuje pristupnicu kojom se obvezuje na sudjelovanje u radu Udruge te poštivanju drugih akata, kao i odluka tijela Udruge.
Aktivni članovi plaćaju godišnju članarinu čiju visinu i način plaćana određuje Predsjednik.
Članak 12.
Aktivni članovi Udruge imaju prava i dužnosti:
- aktivno sudjelovanje u radu Udruge,
- odlučivati u tijelima Udruge,
- biti informirani o radu Udruge,
- birati i biti birani u tijela upravljanja Udrugom,
- poštovati odluke tijela Udruge,
- poštovati odredbe Statuta i drugih akata Udruge,
- čuvati i podizati ugled Udruge,
- plaćati redovito godišnju članarinu.
Članak 13.
Podupirućim članom Udruge može postati svaka poslovno sposobna punoljetna fizička osoba ili pravna osoba koja svojim djelovanjem želi doprinositi ostvarivanju ciljeva Udruge, sudjelovati u njenim aktivnostima, a nije u mogućnosti aktivno se uključiti u rad Udruge. Podupirući članovi ne mogu birati niti biti birani u tijela Udruge. Mogu sudjelovati u radu Skupštine, ali bez prava odlučivanja.
Fizička osoba ili pravna osoba koja želi postati podupirućim članom Udruge podnosi zahtjev Predsjedniku koji donosi odluku o prijemu u članstvo. Članom udruge postaje se odlukom Predsjednika o prijemu u članstvo i uplatom godišnje članarine.
Članak 14.
Podupirući članovi Udruge imaju prava i dužnosti:
- biti informirani o radu Udruge,
- sudjelovati na Skupštini u svojstvu promatrača,
- poštovati odluke tijela Udruge,
- poštovati odredbe Statuta i drugih akata Udruge,
- čuvati i podizati ugled Udruge,
- plaćati redovito godišnju članarinu.
Članak 15.
Počasnim članom Udruge može postati osoba koja doprinosi ostvarivanju ciljeva Udruge svojim osobnim radom i zalaganjem, ili materijalno. Prijedlog za počasno članstvo može dati svaki aktivni član Udruge. Skupština imenuje počasne članove. Počasni članovi ne mogu birati niti biti birani u tijela Udruge. Mogu sudjelovati u radu Skupštine, ali bez prava odlučivanja.
Počasni članovi ne plaćaju članarinu.
Članak 16.
U udruzi se vodi popis članova za koji je zadužen predsjednik Udruge.
Popis članova vodi se elektronički ili na drugi prikladan način i obavezno sadrži podatke:
- o osobnom imenu (nazivu)
- OIB-u
- datumu rođenja
- datumu pristupanja udruzi
- kategoriji članstva
- datumu prestanka članstva u Udruzi.
Članak 17.
Članstvo u Udruzi prestaje:
- istupanjem,
- brisanjem,
- isključenjem iz članstva,
- smrću,
- prestankom postojanja udruge.
Član istupa iz Udruge na osnovi pismene ili usmene obavijesti Skupštini Udruge. Član se briše iz Registra članova bez posebne odluke ukoliko do kraja godine ne plati članarinu za tekuću godinu.
Člana se može isključiti iz članstva u udruzi ako krši odredbe Statuta, ako svojim ponašanjem narušava ugled Udruge, ili namjerno prouzroči materijalnu ili nematerijalnu štetu Udruzi, trećim osobama ili organizacijama.
Odluku o isključenju člana iz Udruge donosi Predsjednik. Protiv odluke Predsjednika o isključenju, odnosno odbijanju zahtjeva za primitak u članstvo, može se, u roku od 15 dana, podnijeti prigovor Skupštini. Skupština je dužna razmotriti prigovor na prvoj sljedećoj sjednici i donijeti odluku. Odluka Skupštine je konačna.

Članak 18.
Stegovni postupak regulirat će se posebnim Pravilnikom o stegovnoj odgovornosti članova koji donosi Skupština Udruge.
Članak 19.
Udruga se može udružiti u saveze udruga i u međunarodne udruge.
Odluku o udruživanju donosi Skupština.
IV
TIJELA UDRUGE
Članak 20.
Tijela Udruge su:
- Skupština
- Predsjednik
- Dopredsjednik
- Tajnik
- Likvidator

SKUPŠTINA
Članak 21.
Skupština je najviše tijelo upravljanja Udrugom. Skupštinu sačinjavaju svi aktivni članovi Udruge.
Članak 22.
Sjednica skupštine može biti redovita, izborna i izvanredna.
Redovna sjednica Skupštine Udruge održava se najmanje jednom godišnje, dok se izborna sjednica Skupštine održava svake četiri godine.
Izvanredna sjednica Skupštine održava se prema potrebi.
Predsjednik Udruge može sazvati izvanrednu Skupštinu na vlastitu inicijativu ili na zahtjev 1/3 ukupnog broja članova Udruge, uz pismeno obrazloženi razlog sazivanja izvanredne Skupštine s time da se odmah predloži dnevni red.
Ako Predsjednik ne sazove sjednicu Skupštine u roku od 15 dana od dana dostave zahtjeva iz stavka 5. ovog članka, sazvat će je predlagatelj.
U slučaju ostavke ili smrti predsjednika, Skupštinu saziva dopredsjednik.
U slučaju isteka mandata tijelima Udruge, sjednicu Skupštine saziva osoba ovlaštena za zastupanje udruge upisana u Registar udruga.
Na izvanrednoj Skupštini razmatra se samo pitanje zbog kojeg je sazvana.

Članak 23.
Skupštinu saziva Predsjednik Udruge obavještavanjem članova o održavanju Skupštine na prikladan način najmanje 8 dana prije održavanja sjednice.
Obavijest o održavanju Skupštine sadržava podatke o mjestu i vremenu održavanja sjednice te prijedlog dnevnog reda. Uvid u materijale sa sjednice Skupštine može se izvršiti u prostorijama Udruge.
Sjednica Skupštine može se održati na adresi sjedišta Udruge, na nekoj drugoj adresi ukoliko je Udruga dobila dopuštenje vlasnika prostora ili, u izvanrednim okolnostima kada nije moguće da se sastanak održi fizički, onda online putem interneta.
Predsjednik je odgovoran za izvršenje odluka i akata koje donosi Skupština.
Skupštinu vodi Predsjednik, a u slučaju njegove odsutnosti dopredsjednik, a u slučaju odsutnosti predsjednika i dopredsjednika, Skupštinu vodi Radno predsjedništvo od 3 člana koje bira Skupština.
O radu sjednice vodi se zapisnik, kojeg potpisuje zapisničar ( ovjerovitelj/i ako ih je skupština izabrala), koji se trajno čuva u arhivi Udruge.
Članak 24.
Skupština odlučuje pravovaljano ako je nazočna natpolovična većina aktivnih članova Udruge. Skupština donosi pravovaljane odluke natpolovičnom većinom prisutnih aktivnih članova. Izjašnjavanje na Skupštini je javno.
Odluke o promjeni Statuta i prestanku postojanja Udruge, Skupština donosi 2/3 većinom nazočnih članova Skupštine.
Članak 25.
Skupština je nadležna i obavlja sljedeće poslove: usvaja Statut udruge i njegove izmjene i dopune, donosi druge opće akte potrebne za djelovanje Udruge, bira i razrješava predsjednika , dopredsjednika i tajnika, bira i opoziva likvidatora, odlučuje o udruživanju u saveze, zajednice, mreže i druge oblike povezivanja udruga, usvaja plan rada i financijski plan za slijedeću kalendarsku godinu i izvješće o radu za prethodnu kalendarsku godinu, usvaja godišnje financijsko izvješće, odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine, donosi odluku o statusnim promjenama, donosi odluku o prestanku postojanja udruge, promjeni naziva i sjedišta, rješava o prigovorima članova Udruge u drugom stupnju, razmatra i nadzire primjenu odredaba ovoga Statuta i drugih općih akata Udruge, materijalno-financijsko poslovanje i korištenje imovine Udruge, ostvarivanje odluka, zaključaka i drugih pravnih akata, odlučuje i o drugim pitanjima za koja statutom nije utvrđena nadležnost drugih tijela udruge.

OSOBA OVLAŠTENA ZA ZASTUPANJE UDRUGE
Članak 26.
Udruga ima predsjednika i dopredsjednika. Predsjednik je osoba ovlaštena za zastupanje udruge. 
Predsjednik i dopredsjednik Udruge osiguravaju pravilan i zakonit rad Udruge, a bira ih Skupština na vrijeme od 4 godine, s time da mogu biti birani više puta zaredom.
Predsjednik, u svojstvu osobe ovlaštene za zastupanje Udruge je:
- odgovoran (ili odgovorna) za zakonitost rada Udruge,
- vodi poslove Udruge sukladno odlukama Skupštine, ako Statutom nije drugačije
propisano,
- odgovoran/odgovorna je za podnošenja Skupštini prijedloga godišnjeg financijskog izvješća,
- dostavlja zapisnik sa redovne sjednice Skupštine nadležnom uredu koji vodi registar Udruga,
- sklapa ugovore i poduzima druge pravne radnje u ime i za račun udruge,
- obavlja i druge poslove u skladu sa zakonom, statutom i aktima udruge.
U slučaju njegove smrti, ostavke ili isključenja iz članstva Udruge, njegove dužnosti preuzima dopredsjednik.
PREDSJEDNIK
Članak 27.
Predsjednik Udruge ujedno je predsjednik Skupštine.
Predsjednik:
- saziva i predsjedava sjednicama Skupštine Udruge i predlaže dnevni red sjednica Skupštine,
- utvrđuje prijedlog Statuta i njegovih izmjena i dopuna i drugih akata koje donosi Skupština,
- utvrđuje prijedlog plan rada i prijedlog financijskog plana za slijedeću kalendarsku godinu,
- podnosi Skupštini godišnji izvještaj o radu za prethodnu kalendarsku godinu,
- rukovodi radom Udruge između dviju sjednica Skupštine
- odlučuje o visini članarine,
- brine se o informiranju članstva i javnosti,
- odlučuje o korištenju imovine Udruge,
- imenuje osobe za potpisivanje materijalno-financijskih dokumenata,
- odlučuje o primanju novih članova i isključenju u prvom stupnju,
- zauzima se za stjecanje novčanih i sličnih sredstava za rad Udruge,
- odlučuje o banci s kojom će udruga poslovati,
- priprema nacrte prijedloga općih akata koje donosi Skupština,
- vodi popis članova i odgovoran je za njegovo vođenje,
- priprema sjednice Skupštine kao i njenih tijela,
- vodi i čuva arhivu Udruge,
- naredbodavac je za izvršenje financijskog plana i plana rada,
- obavlja i druge poslove koje mu povjeri Skupština.
U slučaju odsutnosti ili spriječenosti predsjednika zamjenjuje dopredsjednik.
DOPREDSJEDNIK
Članak 28.
Udruga ima dopredsjednika koji pomaže predsjedniku Udruge u njegovu radu i obavlja druge poslove koje mu povjeri predsjednik pored poslova utvrđenih ovim Statutom.
U slučaju odsutnosti ili spriječenosti dopredsjednika zamjenjuje tajnik.
TAJNIK
Članak 29.
Tajnika Udruge bira i imenuje Skupština iz redova svojih aktivnih članova na mandat od 4 godine za obavljanje stručno-administrativnih poslova u Udruzi.
Tajnik Udruge:
- vodi zapisnike sa sjednica Skupštine,
- pomaže predsjedniku i dopredsjedniku Udruge u njihovom radu,
- obavlja stručne i druge poslove za potrebe Udruge u skladu s općim aktima Udruge.

LIKVIDATOR
Članak 30.
Udruga ima likvidatora koji može biti fizička ili pravna osoba kojeg imenuje Skupština.
Likvidator ne mora biti član Udruge i zastupa Udrugu u postupku likvidacije.
Likvidator ima pravo na naknadu troškova za svoj rad iz sredstava Udruge u postupku likvidacije u visini koju određuje Skupština na prvoj sjednici nakon njegovog imenovanja.
Likvidator Udruge zastupa Udrugu u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje do okončanja postupka likvidacije i brisanja udruge iz registra udruga.
Članak 31.
U postupku likvidacije, likvidator je dužan:
- utvrditi stanje na poslovnom računu udruge
- utvrditi knjigovodstveno stanje dugovanja i potraživanja
- utvrditi ostalu imovinu udruge te pribaviti iz službene evidencije Ministarstva financija – Porezne uprave potvrdu o nepostojanju duga s osnove javnih davanja
- u slučaju dugovanja, dužan je objaviti poziv vjerovnicima da prijave svoje tražbine prema udruzi,
- u slučaju potraživanja dužan je pozvati dužnike na plaćanje dugova te raspodjeliti preostalu imovinu sukladno odredbi članka 53. Zakona o udrugama.
Nakon raspodjele preostale imovine, likvidator je dužan u roku od 8 dana od okončanja likvidacijskog postupka podnijeti nadležnom upravnom tijelu završni račun i izvješće o provedenom likvidacijskom postupku.
U slučaju da likvidator utvrdi da imovina udruge nije dovoljna za namirenje obveza, dužan je u roku osam dana o tome obavijestiti nadležni sud radi pokretanja stečajnog postupka.
Likvidator je dužan provesti postupak likvidacije sukladno odredbama ovog Statuta i zakona.
Članak 32.
Likvidator može biti opozvan od strane skupštine u slučaju:
- na osobni zahtjev
- ako je u sukobu interesa
- ako je likvidator pravna osoba te je prestala djelovati i
- u slučaju smrti.
U slučaju opoziva likvidatora skupština na istoj sjednici imenuje novog likvidatora te podnosi zahtjev nadležnom Uredu za upis promjena u registar udruga RH.
O visini naknade likvidatoru za provođenje likvidacijskog postupka odlučuje skupština u sklopu odluke o prestanku udruge.
V
IMOVINA I NAČIN STJECANJA IMOVINE
Članak 33.
Imovinu udruge čine:
- novčana sredstva stečena uplatom članarine,
- dobrovoljni prilozi i darovi,
- novčana sredstva stečena obavljanjem djelatnosti kojima se ostvaruju ciljevi,
- obavljanjem gospodarskih djelatnosti,
- financiranjem programa i projekata udruge iz državnog proračuna i proračuna jedinica lokalne uprave i samouprave te fondova,
- pokretne stvari,
- nekretnine,
- druga imovinska prava.
Udruga može raspolagati svojom imovinom samo za ostvarivanje ciljeva i obavljanje djelatnosti i gospodarskih djelatnosti određenih Statutom, u skladu sa zakonom.
Članak 34.
Ako Udruga provodi programe i projekte od interesa za opće dobro financirane iz javnih izvora, najmanje jednom godišnje o svom radu, opsegu, načinu stjecanja i korištenja sredstava mora izvijestiti davatelja sredstava, a putem mrežne stranice obavještava i širu javnost.
Naprijed prikupljena sredstva Udruga može koristiti isključivo za provedbu odobrenih programa ili projekata.
Članak 35.
Za opravdane troškove učinjene u vezi s obavljanjem djelatnosti Udruge članovi imaju pravo na naknadu, a za rad u vezi s djelatnostima Udruge i na nagradu. O visini naknade i nagrade odlučuje Predsjednik u skladu sa Zakonom i Pravilnikom o zapošljavanju i poslovima.
Članak 36.
Udruga je dužna voditi poslovne knjige i sastavljati financijska izvješća prema propisima kojima se uređuje način financijskog poslovanja i vođenja računovodstva neprofitnih organizacija.
VI
NADZOR
Članak 37.
Članovi Udruge sami nadziru rad Udruge.
Ako član Udruge smatra da je Udruga povrijedila Statut ili drugi opći akt Udruge, ovlašten je na to upozoriti nadležno tijelo Udruge, te zahtijevati da se nepravilnosti uklone.
Ako se upozorenje ne razmotri u roku od 30 dana od dana dostavljenog pisanog zahtjeva i po zahtjevu ne postupi i nepravilnosti ne otklone u daljnjem roku od 30 dana, član može podnijeti tužbu općinskom sudu nadležnom prema sjedištu Udruge.
VII
STATUSNE PROMJENE
Članak 38.
Odlukom Skupštine udruga se može pripojiti,spojiti i podijeliti.
O statusnim promjenama odlučuje Skupština natpolovičnom većinom članova Skupštine.
Pripajanje ili spajanje ne može se provesti s Udrugom čija financijska izvješća iskazuju negativan rezultat.
VIII
STATUT I DRUGI OPĆI AKTI
Članak 39.
Inicijativu za donošenje, te za izmjenu i dopune Statuta mogu dati:
- Skupština,
- Predsjednik,
- 1/3 članova Udruge
Nacrt Statuta priprema Predsjednik i dostavlja članovima Skupštine radi pribavljanja mišljenja i primjedaba s time da u roku od 10 dana po prijemu nacrta obavijeste Predsjednika o primjedbama mišljenjima. Razmotrivši dospjele primjedbe i mišljenja, Predsjednik utvrđuje prijedlog Statuta koji dostavlja Skupštini na usvajanje.
Članak 40.
Statut i druge akte donosi Skupština većinom glasova nazočnih članova Skupštine Udruge nakon provedene rasprave.
Izmjene i dopune statuta i drugih akata donose se na način i po postupku za njihovo donošenje.
Članak 41.
Tumačenje odredaba Statuta daje Skupština Udruge.
Tumačenje drugih akata Udruge daje Predsjednik.
IX
NAČIN RJEŠAVANJA SPOROVA I SUKOBA INTERESA UNUTAR UDRUGE
Članak 42.
Sporove između članova udruge ili sukob interesa unutar udruge članovi se obvezuju rješiti mirenjem ili putem arbitraže.
Skupština će donijeti Pravilnik kojim će pobliže urediti način rješavanja sporova i sukoba interesa unutar Udruge.
X
PRESTANAK POSTOJANJA UDRUGE
Članak 43.
Razlozi za prestanak postojanja Udruge jesu:
- odluka Skupštine o prestanku udruge,
- pripajanje drugoj udruzi, spajanje s drugom udrugom, podjela udruge razdvajanjem,
- protek dvostruko više vremena od vremena predviđenog za održavanje redovne sjednice Skupštine, a ona nije održana,
- pravomoćna odluka suda o ukidanju udruge,
- pokretanje stečajnog postupka,
- na zahtjev člana, ako je broj članova pao ispod broja osnivača potrebnog za osnivanje udruge, a nadležno tijelo nije u roku od godine dana od nastupanja te činjenice donijelo odluku o primanju novih članova.
U slučaju prestanka postojanja temeljem odluke Skupštine, ista donosi odluku o prestanku postojanja Udruge dvotrećinskom većinom glasova od ukupnog broja članova Skupštine Udruge.
XI
RASPOLAGANJE IMOVINOM UDRUGE U SLUČAJU PRESTANKA POSTOJANJA
Članak 44.
U slučaju prestanka postojanja udruge imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, a na osnovi odluke skupštine sukladno statutu.
Ostatak financijskih sredstava koja je Udruga primila iz javnih izvora, u slučaju prestanka postojanja Udruge, vratit će u proračun iz kojega su financijska sredstva dodijeljena.
Ako se u slučaju prestanka postojanja Udruge iz bilo kojih razloga ne može provesti postupak s imovinom Udruge koji je udruga odredila svojim Statutom, preostalu imovinu stječe jedinica lokalne samouprave na čijem je području sjedište Udruge.
XII
PRIJELAZNE I ZAVRŠNE ODREDBE
Članak 45.
Sva unutarnja pitanja koja nisu regulirana ovim statutom, a zahtijevaju podrobnu raspravu, riješit će se posebnim općim aktom koji donosi Predsjednik.
Članak 46.
Ovaj Statut stupa na snagu danom donošenja, a primjenjuje se danom ovjere nadležnog tijela u Požeško-slavonskoj županiji.

U Požegi, 30. prosinca 2021. g.
 Predsjednik Udruge za promicanje osobnih i ekonomskih sloboda "Liberal.hr"

Mario Nakić